**Naša avantura**

Naša avantura započela je usred noći, ugodnom vožnjom prema Budimpešti iz koje smo zrakoplovom letjeli u Varšavu, a potom i u Szczecin. Da nam ne bi baš sve prošlo glatko, ja sam u zračnoj luci "pištala" kod provjere. Pomalo umorni, sletjeli smo u Szczecin, a za dobrodošlicu se pobrinulo nebo koje nam je poslalo popriličan pljusak. Odmah smo se upoznali s obiteljima koje će nam biti domaćini. Bila sam smještena u divnu obitelj koja je činila sve da mi bude ugodno. Nastavak avanture uslijedio je kada smo se u školi domaćina sastali s djecom iz Španjolske, Italije, Finske, Portugala, Velike Britanije i domaćina Poljske. Svaki dan smo imali razne radionice kroz koje smo upoznavali različitosti naših zemalja. Vodili smo debate, pisali pjesmu, izrađivali banere, imali kviz o debati te internacionalni ručak gdje smo isprobali po nešto iz svake zemlje. Svakoga dana naše su aktivnosti započinjale u 9, a završavale oko 14 sati tako da smo svaki dan bili vrijedni. Domaćini su se potrudili nam i ostatak dana bude zanimljiv. Išli smo na kuglanje, bilijar, u posjet muzejima, malo i do trgovačkih centara. Ručali smo u pravoj poljskoj krčmi. Jedna od učenica organizirala je vrlo zabavan oproštajni roštilj u svom vrtu. Sve dane razgovarala sam isključivo na engleskom jeziku i to mi je bilo super. Moja nastavnica iz engleskog bila bi u čudu da me je mogla čuti. Dani provedeni u Poljskoj ostat će mi u sjećanju kao jedno predivno iskustvo. Stekla sam nova poznanstva i naučila nešto o drugim kulturama i zemljama. Trudili smo se predstaviti našu školu, grad i zemlju najbolje što smo znali i nadam se da smo uspjeli. Obitelj u kojoj sam boravila pozvala me da ih ponovno posjetim. Sličan poziv stigao mi je i od moje nove španjolske prijateljice. I za kraj, moram reći da sam probala najbolji sladoled na svijetu na 22 katu nebodera s kojega je Szczecin bio kao na dlanu. Neprocjenjivo...

 Karla Erdelji